Diari Oficial de la Generalitat Valenciana


Sumari del DOGV 7534, del 27-05-2015 (2015/4896)

RESOLUCIÓ de 21 de maig de 2015, de la Conselleria de Sanitat, per la qual s'aprova la convocatòria d'ajudes per a la realització de projectes d'investigació en matèria de metabolòmica, a desenrotllar durant l'any 2015.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7534

Data del DOGV
:   27-05-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/4896


Data del document
:   21-05-2015

Organisme emissor
:   Conselleria de Sanitat

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 21 de maig de 2015, de la Conselleria de Sanitat, per la qual s'aprova la convocatòria d'ajudes per a la realització de projectes d'investigació en matèria de metabolòmica, a desenrotllar durant l'any 2015. [2015/4896]  
La Conselleria de Sanitat està interessada a impulsar la investigació sanitària, com a factor estratègic per al desenrotllament i la millora de l'atenció sanitària als ciutadans, com a instrument per a augmentar la qualitat de les prestacions des de l'àmbit de la sanitat pública i com a suport difusor de bones pràctiques en l'activitat assistencial de totes les seues àrees.  
D'altra banda, la Medicina Personalitzada s'ha convertit en una estratègia fonamental en el futur del sistema sanitari, ja que la seua introducció en l'àmbit clínic vindrà lligada a un millor coneixement de les característiques individuals de cada pacient i de la naturalesa multifactorial de moltes malalties. Així, les noves tecnologies «òmiques» són una valuosa font d'informació per a la comprensió personalitzada de diverses malalties tant en els àmbits de la promoció i prevenció com del diagnòstic o tractament. Dins d'elles, la metabolòmica proporciona informació sobre un ampli rang de processos moleculars ja que el metaboloma està molt lligat al fenotip i constituïx una ferramenta summament útil per a diagnosticar malalties i avaluar l'efecte dels tractaments.  
  
El desenrotllament d'una estratègia en metabolòmica clínica per a la Comunitat Valenciana permetrà establir una sèrie de mesures per a convertir esta tecnologia en una ferramenta fonamental en el camí de la implantació d'una medicina personalitzada en la nostra xarxa assistencial.  
La Conselleria de Sanitat en el seu desig de fomentar la investigació i innovació sanitària al mateix temps que millora la qualitat i atenció de la sanitat pública, impulsa la concessió d'ajudes destinades a la realització de projectes d'investigació basats en la metabolòmica amb el propòsit de donar a conéixer i estimular l'ús d'esta nova ferramenta entre els professionals de la salut, com a part de l'estratègia en Metabolòmica Clínica de la Comunitat Valenciana.  
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'ha tramés el corresponent informe la Direcció General d'Economia. Les ajudes que es convoquen en la present orde no estan subjectes a l'article 107 del Tractat de Funcionament de la Unió Europea pel seu caràcter, ja que es tracta d'activitats primàries d'organismes d'investigació, que no suposen cap avantatge econòmic per a les empreses i no falsegen la competència al no afectar els intercanvis comercials entre els estats membres.  
  
Per mitjà de l'Orde 1/2012 de 8 de febrer, de la Conselleria de Sanitat (DOCV 6718, 21.02.2012), es van establir les bases generals del procediment de concessió d'ajudes per al desenrotllament de projectes d'investigació sanitària a la Comunitat Valenciana.  
Així doncs, i en virtut de les facultats que em conferix el Decret 4/2014, de 3 de gener, del Consell, pel qual s'aprova el Reglament Orgànic i Funcional de la Conselleria de Sanitat, resolc:  
  
Primer. Objecte de la convocatòria  
A l'empara de les bases generals de procediment de concessió d'ajudes establides en l'Orde 1/2012 de 8 de febrer, de la Conselleria de Sanitat, mencionada anteriorment, es procedix a convocar, en règim de publicitat, objectivitat i concurrència competitiva, ajudes per al desenrotllament de projectes d'investigació en matèria de metabolòmica, en el camp de la salut, que tindran una duració d'un any i es realitzaran al llarg de l'any 2015.  
  
Segon. Activitats objecte de les ajudes  
Els projectes d'investigació subvencionables a través d'esta convocatòria estaran basats en la utilització de la tecnologia emergent denominada metabolòmica i amb una possible aplicabilitat directa a l'activitat assistencial. Les investigacions no podran ser d'enfocament exclusivament teòric, tindran un vessant dirigit al benefici dels pacients; es primaran aquells projectes que evidencien la ràpida translació a la pràctica assistencial.  
  
Tercer. Finançament  
Les ajudes d'investigació en matèria de metabolòmica es finançaran a càrrec dels pressupostos de la Generalitat, línia de subvenció T6667000 del programa pressupostari 48.86.39.1474.897.60.4 de la Direcció General d'Ordenació, Avaluació, Investigació, Qualitat i Atenció al Pacient, per un import total màxim de dos-cents cinquanta mil euros (250.000 ?).  
  
Quart. Sol·licitants i beneficiaris  
1. Podran tindre la condició de sol·licitants i beneficiaris les institucions sanitàries, centres i servicis dependents de la Conselleria de Sanitat. En el cas dels centres sanitaris que gestionen les seues activitats d'investigació per mitjà de fundació de dret privat, hauran de concórrer a la convocatòria a través d'estes entitats.  
2. També podran ser sol·licitants i beneficiaris les universitats públiques i els centres d'investigació públics o privats, sense ànim de lucre i amb activitat investigadora.  
3. La proposta de sol·licitud serà presentada, en qualitat d'investigador responsable de la seua execució, per personal de l'entitat sol·licitant segons es descriu en les bases generals d'esta convocatòria.  
4. Totes les entitats beneficiàries han de complir els requisits per a ser considerades organisme d'investigació, tal com establix l'apartat 2.1 del Marc sobre ajudes estatals d'investigació i desenrotllament i innovació (2014/C 198/01).  
5. No podran obtindre la condició de beneficiari de l'ajudes convocades en esta resolució les entitats en què concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i concordants del Reial Decret 887/2006, de 21 de juliol, per la qual s'aprova el Reglament de la Llei General de Subvencions.  
  
Quint. Incompatibilitats  
1. La presentació de sol·licituds no tindrà incompatibilitat amb altres ajudes o subvencions per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que la suma de totes les ajudes no supere el total del cost del projecte.  
2. Cada investigador només podrà participar en un dels projectes presentats, ja siga com a investigador principal o com a col·laborador. Aquells investigadors que s'incloguen en més d'una sol·licitud d'ajuda, hauran d'optar per una d'elles.  
  
Sext. Gastos subvencionables  
1. Les ajudes previstes en esta convocatòria es destinaran a cobrir els següents gastos, sempre que estiguen directament relacionades amb la realització del projecte i estiguen degudament especificats en la sol·licitud:  
a) Gastos d'adquisició de béns i contractació de servicis, que inclouran les compres de material fungible i la resta de gastos complementaris, degudament justificats, necessaris per al bon fi del projecte, com ara material bibliogràfic i contractació de servicis externs. En cap cas s'hi inclouran compres de material inventariable ni gastos per assistència a congressos.  
b) Gastos de personal: costos ocasionats per la formalització de beques d'investigació o contractes, amb persones alienes al personal vinculat funcionarial, estatutària o contractualment de forma permanent amb l'organisme sol·licitant, per a la seua participació durant tot o part del temps previst per al desenrotllament del projecte, en dedicació total o parcial. No és subvencionable cap tipus de compensació al personal amb vinculació de caràcter funcionarial, estatutari o contractual amb l'organisme sol·licitant, per la seua participació en el projecte.  
c) Gastos de funcionament de les entitats beneficiàries necessaris per al desenrotllament del projecte. Esta quantitat no superarà el 15 % del finançament total concedit al projecte.  
2. Una vegada finalitzat el projecte, el material bibliogràfic (llibres, revistes i material gràfic), adquirit a càrrec de les ajudes concedides, quedarà a disposició dels fons de la biblioteca del centre.  
3. L'estructura de les partides pressupostàries assenyalades en esta base és vinculant. Si en el transcurs del desenrotllament del projecte es considera necessari introduir canvis entre partides, estos hauran de sol·licitar-se amb caràcter previ i de forma motivada per l'investigador responsable del projecte, amb el vistiplau del representant legal del centre, davant de l'òrgan instructor del procediment, que resoldrà el que siga procedent amb l'assessorament que, si és el cas, considere necessari.  
  
Sèptim. Formalització de les sol·licituds  
1. Les sol·licituds hauran de ser presentades en els models normalitzats i ser subscrites per l'investigador principal, que es responsabilitzarà de la realització del projecte. La presentació de la sol·licitud implica l'acceptació de tots els termes de les bases publicades així com dels acords que adopte la comissió avaluadora. Les sol·licituds també comptaran amb la firma de conformitat del representant legal de l'entitat sol·licitant. Esta conformitat implica que s'ha comprovat que la documentació presentada és correcta, que es complixen els requisits que establix la convocatòria, i que s'ajusta a la normativa del centre. Suposa, així mateix, el compromís de donar suport a la correcta realització del projecte en el cas que este resulte finançat.  
2. La sol·licitud de l'ajuda, segons el model normalitzat (model 1) s'acompanyarà de la documentació següent:  
a) Declaració responsable d'altres subvencions a la investigació sol·licitades o concedides per al mateix projecte que es presenta o altres projectes actius en el moment de la presentació de la sol·licitud.  
b) Currículum de la persona investigadora principal i de totes les persones col·laboradores del projecte d'investigació segons el model normalitzat (model 2).  
c) Memòria cientificotècnica del projecte segons el model normalitzat (model 3), en què s'inclourà entre altres el pressupost detallat que se sol·licita per a la realització del projecte, i una relació de les persones que conformen el grup de treball amb les seues corresponents firmes. Tant la memòria cientificotècnica com el pressupost sol·licitat per al projecte estaran adequats a la duració del desenrotllament del projecte d'un any.  
d) Informe favorable de la comissió d'investigació o responsable d'investigació del centre.  
e) En el cas d'entitats privades, s'adjuntarà una còpia dels estatuts o documentació acreditativa de la representació legal de la persona que dóna conformitat a la sol·licitud en nom de l'entitat sol·licitant.  
  
f) Quan siga procedent, informe favorable del Comité Ètic d'Investigació Clínica  
3. Els models normalitzats es publicaran en la pàgina web de la Conselleria de Sanitat i en la guia PROP de la Generalitat (www.prop.gva.es). No s'admetrà la presentació d'esta documentació en models diferents dels que acompanyen la present resolució.  
4. El formulari de sol·licitud incorpora les següents declaracions responsables del representant legal de l'entitat sol·licitant:  
Declaració responsable en què manifesta sota la seua responsabilitat que totes les dades arreplegades en la sol·licitud són verídiques i que es troba en possessió de la documentació que així ho acredita, i queda a disposició de la Generalitat per a la comprovació, el control i la inspecció que s'estimen oportuns. Segons el que disposa l'article 71 bis de la Llei 30/1992, de 26 de novembre, la inexactitud, falsedat o omissió, de caràcter essencial, en qualsevol dada, o manifestació, en l'esmentada declaració responsable, així com la falta d'acreditació dels requisits exigits, determinarà la impossibilitat de continuar amb la convocatòria.  
  
Declaració responsable que acredita que l'entitat sol·licitant no està incursa en cap de les prohibicions previstes en l'article 13 de la Llei 38/2003, General de Subvencions, per a ser beneficiaris de les ajudes que en esta orde es regulen, i que està al corrent en el pagament de reintegrament per subvencions.  
Declaració responsable que es compromet a realitzar les operacions necessàries per a distingir els costos i el finançament de les activitats no econòmiques de les econòmiques, segons establix l'apartat 2.1 del Marc sobre ajudes estatals d'investigació i desenrotllament i innovació (2014/C 198/01).  
Declaració responsable que l'entitat sol·licitant complix els requisits per a ser considerat organisme d'investigació, que segons el que disposa el 2.1 del Marc sobre ajudes estatals d'investigació i desenrotllament i innovació (2014/C 198/01), és qualsevol entitat, tal com una universitat o institut d'investigació, amb independència de la seua condició jurídica (constituït d'acord amb el dret públic o privat), el principal objectiu del qual siga realitzar investigació fonamental, investigació industrial o desenrotllament experimental, i difondre'n els resultats per mitjà de l'ensenyança, la publicació o la transferència de tecnologia, exigint a més que tots els beneficis es reinvertiran en eixes activitats, la divulgació dels seus resultats o l'ensenyança.  
  
Igualment, l'esmentat formulari de sol·licitud inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social previstes en els articles 18 i 19, respectivament, del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions (BOE 176, 25.07.2006). En el cas que no s'assenyale l'esmentada autorització, l'entitat sol·licitant haurà d'incloure en la seua sol·licitud esta documentació.  
5. L'òrgan gestor podrà requerir del sol·licitant qualsevol altra dada, document o informe complementari que siga necessari per a la resolució de l'expedient, així com l'acreditació dels requisits a què es referix la documentació administrativa.  
  
Octau. Lloc i termini de presentació  
1. Les sol·licituds es remetran a l'òrgan instructor del procediment a través del Registre General de la Conselleria de Sanitat o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 31 de desembre, pel qual s'aprova el Reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Sanitat siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat.  
  
3. El termini de presentació de sol·licituds finalitzarà als 15 dies hàbils comptats a partir de l'endemà de la publicació d'esta orde en el Diari Oficial de la Comunitat Valenciana.  
  
Nové. Instrucció  
1. L'òrgan instructor del procediment serà la direcció general amb competències en matèria d'investigació sanitària, a través del Servici d'Investigació, Desenrotllament i Innovació Sanitària que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució. Es delega en la persona titular de l'òrgan instructor l'aplicació, el desenrotllament i la interpretació de la present resolució de convocatòria.  
2. La instrucció de les ajudes es realitzarà d'acord amb el que establix la disposició novena de les bases generals del procediment de concessió.  
3. Una vegada finalitzat el termini de presentació de les sol·licituds, es procedirà al seu estudi al de la documentació que ha d'acompanyar-les, i es publicarà en la pàgina web de la Conselleria de Sanitat la resolució provisional de sol·licituds admeses, admeses condicional i excloses amb indicació de les causes d'exclusió.  
4. A partir de l'endemà de la publicació d'esta resolució provisional, es concedirà un termini de 10 dies hàbils per a l'esmena de les faltes o acompanyament de la documentació necessària, tal com figura en la disposició octava de les bases generals del procediment de concessió.  
  
5. Una vegada finalitzat el termini d'esmena i en un termini no superior a 30 dies, es publicarà en la pàgina web de la Conselleria de Sanitat la relació definitiva de sol·licituds admeses i excloses per a avaluació.  
  
Deu. Avaluació  
1. L'avaluació de les sol·licituds es realitzarà segons s'establix en la disposició novena de les bases generals del procediment de concessió.  
2. Es constituirà una comissió de valoració que examinarà i valorarà les sol·licituds presentades i admeses per a la seua avaluació i que tindrà facultat per a resoldre tots els dubtes que apareguen en la interpretació de les bases. Esta comissió s'ajustarà en el seu funcionament al règim establit per als òrgans col·legiats segons la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La comissió de valoració estarà formada per:  
- La persona titular de la Subdirecció General d'Avaluació, Investigació, Qualitat i Atenció al Pacient, o persona en qui delegue, que actuarà com a president de la comissió.  
- La persona titular de la Subdirecció General d'Ordenació Sanitària, o persona en qui delegue.  
- La persona titular de la Direcció del Servici d'Investigació, Desenrotllament i Innovació Sanitària, o persona en qui delegue, que actuarà com a secretària de la comissió.  
- Dos representants del Servici d'Investigació, Desenrotllament i Innovació Sanitària.  
4. Esta comissió podrà sol·licitar l'assessorament de comissions especialitzades, professionals o personal tècnic que considere oportú per a la millor valoració dels projectes presentats.  
5. Per a l'avaluació de les sol·licituds es tindran en compte els criteris exposats en l'apartat onzé.  
6. La comissió emetrà un informe en què es concretarà el resultat de l'avaluació efectuada.  
  
Onze. Criteris de valoració  
1. Per a l'avaluació de les sol·licituds es tindran en compte els criteris següents:  
Qualitat científica del projecte. Fins a un màxim de 50 punts:  
Disseny. Plantejament, fonamentació, evidència científica, experiència científica de l'equip en el tema proposat, amb menció d'antecedents i resultats obtinguts en treballs previs. Objectius. Metodologia. Pla de desenrotllament del projecte amb menció d'indicadors a aplicar i resultats a aconseguir, si és procedent.  
Rellevància de la investigació / Aplicabilitat clínica. Fins a un màxim de 30 punts:  
Impacte potencial en la millora en el coneixement de les patologies rellevants i en la millora de l'activitat assistencial relacionada amb estes.  
Evidència de la ràpida translació a la pràctica assistencial.  
Recursos disponibles. Fins a un màxim de 20 punts:  
Qualitat i experiència de l'equip investigador. Adequació dels recursos i de l'equip investigador al disseny del projecte.  
  
Dotze. Resolució  
1. La resolució de la convocatòria es realitzarà segons s'establix en la disposició desena de les bases generals del procediment de concessió.  
2. Basant-se en l'informe de la comissió es formularà la proposta de resolució provisional amb la quantia concedida, que es notificarà als interessats que hagen sigut proposats com a beneficiaris, i se'ls trametrà el corresponent document d'acceptació, que haurà de ser tornat degudament omplit, amb el vistiplau de l'investigador principal i del responsable del seu centre de treball, en el termini de cinc dies hàbils. L'acceptació de la subvenció per part dels beneficiaris podrà realitzar-se a través del correu electrònic per mitjà d'enviament de la documentació degudament firmada i escanejada.  
3. Correspon a la persona titular de la Conselleria de Sanitat dictar la resolució definitiva de la concessió de les ajudes, que serà publicada en el DOCV.  
  
Tretze. Justificació i pagament  
1. El termini de presentació dels justificants de gasto requerits conclourà el 13 de novembre de 2015. Els esmentats justificants correspondran a gastos executats durant l'anualitat 2015.  
2. L'ordenació dels corresponents pagaments es realitzarà, d'acord amb els criteris continguts en l'article 34 de la Llei 38/2003, de 17 de novembre, General de Subvencions, amb la justificació prèvia pel beneficiari de la realització del projecte subvencionat.  
3. D'acord amb disposició tretzena de les bases generals del procediment de concessió, prèviament a tots i cada un dels pagaments, serà necessària la comprovació i aprovació de la documentació justificativa de l'efectiva i correcta aplicació de la suma lliurada. El Servici d'Investigació, Desenrotllament i Innovació Sanitària revisarà la justificació dels gastos i presentarà un informe preceptiu sobre la correcta justificació. A la vista de l'esmentat informe, i prèviament al pagament, serà necessària certificació de conformitat del titular de la Direcció General d'Ordenació, Avaluació, Investigació, Qualitat i Atenció al Pacient, de la comprovació i aprovació de la documentació justificativa i que la suma lliurada s'ajusta al compliment dels fins que justifiquen la concessió de la subvenció.  
4. La justificació dels gastos s'acreditarà, davant de l'òrgan instructor corresponent, per mitjà de la presentació de la documentació que s'establix en la disposició catorzena de les bases generals del procediment de concessió consistent en:  
a) Certificació de la justificació de gastos degudament segellada i firmada pel representant legal de l'entitat beneficiària, en la qual es farà constar la quantitat a què ascendixen els gastos que es justifiquen i que estos es van realitzar en el desenrotllament del projecte d'investigació per al qual van ser concedits.  
b) Relació dels comprovants de gastos que es presenten.  
c) Comprovants de gasto originals.  
d) Documentació que acredite haver realitzat el pagament de tots els gastos justificats.  
5. La justificació científica de la realització del projecte es trametrà a l'òrgan instructor corresponent durant el primer semestre de l'any 2016, per mitjà de la memòria científica final del projecte segons el model normalitzat (model 4) que es podrà trobar en la pàgina web de la Conselleria de Sanitat i en la guia PROP de la Generalitat (www.prop.gva.es).  
6. L'incompliment total o parcial dels requisits i obligacions establides en la present resolució o en l'orde que establix les bases generals del procediment de concessió, comportarà deixar sense efecte la subvenció concedida, o minorar-la, en cas d'incompliment parcial de l'actuació o justificació per quanties inferiors.  
  
Catorze. Normativa aplicable  
En tot allò no establit en la present resolució, i que li siga aplicable, es regiran pel que disposa l'Orde 1/2012, de 8 de febrer, de la Conselleria de Sanitat, per la qual es regulen les bases generals del procediment de concessió d'ajudes per al desenrotllament de projectes d'investigació sanitària a la Comunitat Valenciana, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els preceptes bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Quinze. Recursos contra la convocatòria  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, la present resolució, que posa fi a la via administrativa, podrà ser recorreguda potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller de Sanitat en el termini d'un mes comptador des de l'endemà de la publicació.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos comptador des de l'endemà de la publicació.  
Esta resolució produirà efectes a partir de l'endemà de la publicació en el DOCV.  
  
València, 21 de maig de 2015.- El conseller de Sanitat: Manuel Llombart Fuertes.